b'\n_START_ARTICLE_\nOperacija Dropshot\n_START_PARAGRAPH_\nOperacija Dropshot je bil na\xc4\x8drt Zdru\xc5\xbeenih dr\xc5\xbeav Amerike iz \xc4\x8dasa hladne vojne, ki bi ga udejanjili v primeru vojne s Sovjetsko zvezo._NEWLINE_Vojna je bila po na\xc4\x8drtu ume\xc5\xa1\xc4\x8dena na 1. januar 1957, sicer pa je bil ta datum uporabljen zgolj za potrebe na\xc4\x8drtovanja. Pripravljen je bil leta 1949 v najve\xc4\x8dji tajnosti pod vodstvom generala Omarja Bradleya, javnost pa je zanj izvedela leta 1977 po zakonu o svobodi informacij. Objavljen je bil pod naslovom Dropshot: The American Plan for World War III Against Russia in 1957 (ISBN 0-8037-2148-X).\n_START_SECTION_\nVsebina na\xc4\x8drta\n_START_PARAGRAPH_\nNa\xc4\x8drt je bil sestavljen iz treh delov. Prvi del govori o izbruhu vojne in prvi obrambi. V njem se navedeni najverjetnej\xc5\xa1i zavezniki ZDA in SZ ter nevtralne dr\xc5\xbeave. Ob Jugoslaviji stoji opomba, da bo le-ta ob nadaljevanju nasprotovanja SZ posku\xc5\xa1ala ostati nevtralna in se bo uprla morebitnemu sovjetskemu napadu. Opisana je bila tudi frontna \xc4\x8drta; potekala naj bi od Skandinavije \xc4\x8dez Evropo po Jadranskem morju do Krete in \xc4\xb0skenderuna ter proti vzhodu._NEWLINE_V drugem delu so opisane ocene o politi\xc4\x8dnih, gospodarskih in voja\xc5\xa1kih dejavnikih, ki bi vplivali na polo\xc5\xbeaj po sovjetskem napadu. Opisan je tako voja\xc5\xa1ki potencial vsakega bloka kot tudi posameznih in nevtralnih dr\xc5\xbeav._NEWLINE_V tretjem delu je predvidenih veliko razli\xc4\x8dnih obrambnih \xc4\x8drt, predvidena je ameri\xc5\xa1ka protiofenziva in zmaga ZDA oziroma zahodnega bloka.'